Eskom se opwekkingskapasiteit versterkArgieffoto (Foto: Johannes Plenio/Pixabay) Vier van Eskom se opwekkingseenhede is weer in diens gestel nadat dit oor die afgelope paar dae die gees gegee het. Die kragvoorsiener het Donderdagaand in ’n verklaring gesê opwekkingseenhede by die Kendal-, Tutuka- en Majubakragstasies in Mpumalanga, asook die Lethabokragstasie in die Vrystaat was enkele dae buite werking. Luidens die verklaring is die betrokke opwekkingseenhede egter weer in diens gestel en die opwekkingstelsel het reeds heelwat herstel getoon. “Meer as 3 000 MW is Donderdagaand by die opwekkingstelsel gevoeg,” het Eskom in die verklaring gesê. Luidens die verklaring sou ’n opwekkingseenheid by die Duvhakragstasie in Mpumalanga na verwagting ook later gisteraand in diens gestel geword. Volgens Eskom sal die opwekkingstelsel na verwagting oor die volgende paar dae goed vaar weens die terugkerende opwekkingseenhede. “Hoewel die stelsel in ’n baie beter toestand is om aan die vraag in die volgende paar dae te voldoen, doen ons steeds ’n beroep op mense om voortdurend hul kragverbruik op ’n verantwoordelike manier te bestuur,” het die kragvoorsiener gesê.